《日食》
宋代·舒岳祥

十月初吉日，四野闻惊呼。
停杯出门看，日食将无余。
有如黑漆盘，来掩白玉盂。
自午而及申，磨盪未还初。
父老涕泗语，便恐天眼枯。
前年六月吉，昼日如煤涂。
众星争光怪，淡月悬天衢。
已谓华生世，不复睹亦乌。
须臾还旧观，田野顿昭苏。
今胡久沦厄，翳昧不可祛。
前时缙绅谓，占度不属吴。
分野受其咎，天道安可诬。
以日诿敌国，不君良可吁。
兹辰为谁食，无路摅臣愚。
太阳万万古，少待收桑榆。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。